Fantastic Four (vuoden 2015 elokuva)

Fantastic Four (tyyliteltynä FANT4STIC) on vuonna 2015 ensi-iltansa saanut yhdysvaltalainen supersankarielokuva, joka perustuu Marvel Comicsin luomaan Ihmeneloset-supersankariryhmään. Kyseessä on kolmas 20th Century Foxin julkaisema näytelty Ihmeneloset-elokuva, mutta se ei ole jatkoa Tim Storyn ohjaamille aiemmille elokuville. Elokuvan ohjaa Josh Trank ja pääosissa esiintyvät Miles Teller, Kate Mara, Michael B. Jordan, Jamie Bell ja Toby Kebbell. 

Fantastic Four sai ensi-iltansa 4. elokuuta 2015 New Yorkissa. Elokuva sai kielteisen vastaanoton, ja sitä arvosteltiin tylsäksi ja ilottomaksi. Huonon menestyksen vuoksi elokuvalle suunniteltua jatko-osaa ei koskaan tehty.

Juoni 

Reed Richards (Miles Teller) ja Ben Grimm (Jamie Bell) ovat lapsuudestaan asti kehittäneet telesiirinlaitteen prototyyppiä ja tapaavat vuosien kuluttua tohtori Franklin Stormin (Reg E. Cathey), joka johtaa Baxter-säätiötä, hallituksen sponsoroimaa nuorten nerojen tutkimuslaitosta. Reed saa paikan laitoksesta ja Stormin lasten Sue Stormin (Kate Mara) ja Johnny Stormin (Michael B. Jordan) kanssa rakentaa ”kvanttiporttia”, jonka on suunnitellut Stormin itsepäinen oppipoika Victor von Doom (Toby Kebbell). Victor itse suostuu auttamaan projektissa vain Suen vuoksi.

Ensimmäinen koe onnistuu ja laitoksen päävalvoja tohtori Harvey Allen (Tim Blake Nelson) kokoaa ryhmän astronautteja matkustamaan rinnakkaisulottuvuuteen nimeltä ”Planeetta Zero”. Pettyneenä siitä, etteivät itse pääse matkalle, Reed, Johnny ja Victor pyytävät Benin mukaansa tekemään kvanttiportilla luvattoman matkan Planeetta Zerolle, jonka he huomaavat koostuvan ennennäkemättömistä aineista. Victor yrittää kerätä näytteitä, mutta maaperä alkaa sortua ja vihreää laavan kaltaista ainetta nousta esiin. Reed, Johnny ja Ben palaavat sukkulaan Suen tuodessa heidät takaisin maahan. Victor jää jälkeen pudotessaan vihreään laavaan. Sukkula räjähtää ja muuttaa Reedin, Suen, Johnnyn ja Benin geenejä molekylaarisella tasolla. Hallitus ottaa heidät huostaansa, ottaakseen selvää heidän kyvyistään ja tehdäkseen niillä kokeita. Itseään onnettomuudesta syyttävä Reed pakenee laitoksesta löytääkseen ongelmaan parannuskeinon.

Vuoden kuluttua Sue paikallistaa Reedin Keski-Amerikasta ja sotilaalliseksi voimavaraksi värvätty Ben lähetetään noutamaan hänet. Johnny ja Sue ovat saaneet erikoiset puvut voimiensa hallintaan, Reedin kehittäessä itse omansa. Reed tuodaan sotilastukikohtaan Alueelle 57, jossa tohtori Allen lupaa resursseja parannuksen etsimiseen uuden portaalin rakentamista vastaan. Saapuessaan Planeetta Zerolle, Allenin tutkijat löytävät Victorin, joka oli sulautunut yhteen avaruuspukunsa kanssa ja kykenee hallitsemaan sekä elementaarisia että telekineettisiä voimia. Tultuaan hulluksi kokemuksiensa vuoksi ja tavoitteenaan tuhota koko ihmiskunta sekä muuttaa Planeetta Zero mielensä mukaiseksi, Victor pakenee ja tappaa useita tukikohdan työntekijöitä, mukaan lukien Allenin ja tohtori Stormin.

Victor, joka nyt kutsuu itseään ”Doomiksi”, palaa Planeetta Zerolle ja luo sen maaperästä suuremman ja voimakkaamman kvanttiportin, joka alkaa imeä itseensä Maan maaperää. Reed, Sue, Johnny ja Ben saapuvat pysäyttämään hänet ja alkaa tuhoisa taistelu, jonka lopuksi Doom joutuu keskelle portaalia ja hänen ruumiinsa hajoaa. Nelikko palaa Maahan juuri ennen portaalin sulkeutumista ja heidät palkitaan omalla Yhdysvaltain asevoimien rakennuttamalla päämajalla. He päättävät käyttää voimiaan ihmisten auttamiseen ja alkavat kutsua itseään ”Ihmenelosiksi”.

Näyttelijät

Vastaanotto

Fantastic Four sai huonon vastaanoton kriitikoilta. Rotten Tomatoes -sivustolla elokuvalla on 9 % arvosana perustuen 169 arvosteluun, ja sen keskimääräinen arvosana on 3,4/10. Sivuston arvosteluyhteenvedossa Fantastic Fouria kuvataan tylsäksi ja ankeaksi elokuvaksi, joka tekee pahan virheen hylätessään alkuperäisten sarjakuvien vahvuudet: huumorin, ilon ja värikkään jännityksen. Metacritic-sivuston keräämä arvosana elokuvalle on 27, joka perustuu 38 arvosteluun. Sivuston mukaan Fantastic Fourin vastaanotto oli ”pääasiassa kielteinen”.

Rolling Stonen arviossa Peter Travers kutsuu Fantastic Fouria haittaohjelman elokuvalliseksi vastineeksi. Traversin mukaan elokuva on äärimmäisen tylsä ja yksiulotteinen, eivätkä edes lahjakkaat nuoret näyttelijät saa kulunutta syntytarinaa tuntumaan tuoreelta.  The Hollywood Reporterin Todd McCarthy kuvailee Fantastic Fouria ”100-minuuttiseksi traileriksi elokuvalle, joka ei koskaan tapahdu”. Elokuva ei tuo supersankarigenreen mitään uutta, vaan on ulkoasultaan ”synkkä, luotaantyöntävä ja iloton”. IGN-sivuston Jim Vejvodan mielestä Fantastic Four on ”estetiikaltaan ikävystyttävä ja draamaltaan veltto”. Koska elokuvaan kuvattiin uusia kohtauksia jälkituotannon aikana, siinä on myös ilmiselviä jatkuvuusongelmia, kuten selittämättömiä muutoksia hahmojen ulkonäössä. AllMovien arvostelussa Tim Holland kuvailee elokuvaa ”fantastiseksi unilääkkeeksi”, joka tuntuu selvästi sadan minuutin kestoaan pitemmältä. Sinänsä pätevien näyttelijöiden taidot menevät hukkaan pahvisissa rooleissa ja tietokonetehosteet ovat halvannäköisiä.

Varietyn arvostelu oli aavistuksen myönteisempi. Kriitikko Brian Lowryn mukaan Fantastic Fourin tempo on alussa aivan liian hidas mutta lopussa turhankin nopea. Finaali on periaatteessa onnistunut, mutta sen olisi pitänyt alkaa selvästi aiemmin ja kestää pitempään. Hahmojen persoonallisuudet jäävät viitteellisiksi, koska elokuva keskittyy ihmissuhteiden sijaan ulottuvuusportin rakentamiseen. Tyylillisesti elokuva on vuoden 2005 versiota vakavampi ja tekniseltä toteutukseltaan onnistuneempi. Lopputulos ei ole täydellinen häpeäpilkku vaan pikemminkin epäonnistunut kokeilu. Screen Dailyn Tim Griersonin mukaan Fantastic Four yrittää olla tavanomaista Marvel-filmatisointia synkempi ja tunteellisempi, mikä on myönteistä kehitystä aiempiin Ihmeneloset-elokuviin verrattuna. Näyttelijät ovat taitavia mutta kokonaisuus kliseinen, sekava ja huonosti tasapainotettu. ReelViewsin James Berardinellin mielestä Fantastic Four ei ollut parempi eikä huonompi kuin muut vuoden 2015 supersankarielokuvat.

Helsingin Sanomien arviossa Matti Koskinen kuvaili Fantastic Fouria tympeän synkäksi ja luvattoman hidastempoiseksi kertomukseksi, joka ei pääse päähenkilöiden alkuperätarinaa pitemmälle. Supervoimat astuvat tarinaan vasta loppupuolella, eikä niitä hyödynnetä mihinkään mielenkiintoiseen. Roolitus on kuitenkin pääasiassa onnistunut. Episodin Niko Ikosen mukaan Fantastic Fourin käsikirjoitus on tökerö ja ohjaus amatöörimäistä. Heikkolaatuisia tietokonetehosteita käytetään liikaa ja ne ovat kuin The Asylumin elokuvista. Film-O-Holic-sivuston Joonas Alanteen mukaan Fantastic Four päivittää Ihmeneloset modernien supersankarielokuvien synkempään tyyliin. Ratkaisu on kohtalaisen onnistunut, ja varsinkin Tohtori Doomin ulkonäkö ja veriteot ovat suorastaan pelottavia. Elokuva tekee kuitenkin virheen sivuuttaessaan hahmojen väliset suhteet, ja kliimaksi loppuu ennen aikojaan. Muropaketti-sivuston Aki Lehden mukaan Fantastic Four oli ilmestyessään ”surkein ja tylsin supersankarileffa vuosikausiin”.

Peruttu jatko-osa
Fantastic Fourille oli suunnitteilla myös jatko-osa, jonka aiottu ensi-iltapäivä 9. kesäkuuta 2017 julkistettiin maaliskuussa 2015. Elokuvan huonon vastaanoton vuoksi Fox kuitenkin poisti jatko-osan julkaisuaikataulustaan.

Lähteet

Aiheesta muualla

Vuoden 2015 yhdysvaltalaiset elokuvat
Ihmeneloset
Supersankarielokuvat
Yhdysvaltalaiset tieteiselokuvat
Marvel-universumiin perustuvat elokuvat